কমিউনিস্ট পার্টি অফিস পুড়িয়ে দেবার পর কলকাতায় কমিউনিস্টদের মুখপত্র ‘স্বাধীনতা’ পত্রিকায় মুসলিম লীগ কর্মীদের বিরুদ্ধে ব্যাপক লেখালেখি হয়েছিল। এ সময়ে আর একটা ঘটনার কথা মনে পড়ছে। ফজলুল হক হলে মুসলিম ছাত্রলীগের পক্ষ থেকে একটা সভা আহ্বান করা হয়েছিল। উদ্দেশ্য ছিল রাষ্ট্রভাষার ব্যাপারে মুসলিম লীগের অবস্থান ব্যাখ্যা করা। তখন ভাষা আন্দোলনকারীরা মুসলিম লীগ নেতা আবু সালেক, সুলতান হোসেন খান, কাজী আউলাদ হোসেন, এটি সাদী প্রমুখকে ঘেরাও করে ফেলে। আমাদের কাছে খবর আসে তাঁদেরকে মেরে ফেলার জন্য তুলে নিয়ে যাওয়ার প্রস্তুতি চলছে। খবরটা এনেছিল ইউনিভার্সিটির ছাত্র আমাদের কর্মী আখতার আহাদ ও আসলাম। আমি মুসলিম লীগের শ’খানেক কর্মী নিয়ে ফজলুল হক হলে পৌঁছে যাই। আমাদের সবার মধ্যে তখন যুদ্ধ প্রস্তুতি চলছে। এসময় ইউনিভার্সিটির ভিসি মাহমুদ হাসান ছুটে আসেন। তাঁরই মধ্যস্থতায় ভাষা আন্দোলনকারীরা মুসিলম ছাত্রলীগের নেতাদেরকে আমাদের কাছে ফিরিয়ে দেয়। মাহমুদ হাসান না আসলে হয়ত সেদিন রক্তক্ষয়ী ঘটনা ঘটত!